  Майя Бывальцева Удмуртилэн Кун Кенешысьтыз депутатъёс 26-тӥ толсуре парламентлэсь сессизэ Ту-154 самолётын быремъёсты буре ваёнэн кутскизы. «Толон Сочи вӧзын Ту-154 самолёт усиз. Авиакатастрофаын 92 адями быриз. Соос пӧлын Удмуртиын вордскем Радик Закиров, со Ижкарысь искусствоосъя 2 номеро школаез йылпумъяз. Кырӟанъя но эктонъя Александров нимо академ ансамблен ӵош со Сирие, асьме ожгарчиосты вуись Выль арен ӟечкыланы лобе вал. Быръемъёс пумысен кайгырыса но ӵыжы-выжыоссылы но матысь адямиоссылы куректэмез вераса, Россилэн азьмуртэз Владимир Владимирович Путин аслаз пуктэтэныз 26-тӥ толсурез йӧскалык кайгырон нуналэн ялӥз. Со кышкыт учырын быремъёсты минут ӵоже чус улыса буре вайыны ӵектӥсько», — пусйиз Удмуртиысь Кун Кенешлэн тӧроез Владимир Невоструев. Шимучыре Удмуртиын вордскем адями шедиз шуыса «Фейсбукысь» бамаз азьвылгес ивортӥз Ижкарысь искусствоосъя 2 номеро школалэн кивалтӥсез Геннадий Юсим. Тодэ вайытом, Ту-154 самолётын 84 пассажиръёс (соос пӧлын кырӟанъя но эктонъя Александров нимо ансамбльысь артистъёс, Нырысетӥ каналысь, НТВ но «Звезда» телеканалъёсысь журналистъёс) но экипажлэн тямыс ёзчиосыз вал. Шимучыръя уголовной уж ӝутэмын. Кайгырон сэрен Удмуртилэн тӧроез Выль арлы сӥзем сяме пыӵам балэз воштон сярысь пумкылъян кутӥз. Тегъёс: Шимучыръёс ВладимирНевоструев Сочи Удмуртия АлександрСоловьёв КунКенеш  